Édouard-Henri Avrilin cunnilingusta esittävä kuva 1800-luvun jälkipuoliskolta.
**Suuseksi** eli **oraaliseksi** on seksuaalisen kanssakäymisen muoto, jossa henkilö kiihottaa kumppaninsa ulkoisia sukuelimiä tai peräaukkoa suulla, kielellä tai kurkulla. Suuseksi voi toimia esileikkinä tai se voi päättyä orgasmiin, ja se on suhteellisen yleistä sekä hetero- että homoseksuaalisissa suhteissa. Suuseksiin on vuosituhansien mittaan suhtauduttu sekä kielteisesti että myönteisesti. Länsimaissa suhtautuminen on nykyään sallivaa, ja esimerkiksi suomalaisista yli 40 % harrastaa suuseksiä.

Suuseksiin liittyy seksitaudin tartuntariski, joka on kuitenkin selvästi matalampi kuin emätin- tai anaaliyhdynnässä. Tartunnalta voi suojautua käyttämällä kondomia tai erityistä suuseksisuojaa. Suuseksi ei voi johtaa hedelmöitykseen, minkä vuoksi sitä on toisinaan käytetty raskauden ehkäisykeinona.

Suuseksin muodot
----------------

Siittimen suutelemista, nuolemista ja imemistä kutsutaan fellaatioksi (latinan sanasta *fellare*, "imeä"). Toisinaan suuseksiä antava henkilö lisäksi hyväilee siitintä ja kiveksiä käsillään. Jos mies saa fellaation aikana siemensyöksyn, siemennesteen nieleminen voi olla osa aktia. Irrumaatio on suuseksin muoto, jossa penistä liikutellaan suussa yhdyntää jäljittelevällä tavalla. Se eroaa fellaatiosta siinä, että fellaatiossa suuta, huulia ja kieltä liikutellaan peniksen ollessa passiivisena, kun taas irrumaatiossa liikutellaan penistä suun ollessa passiivisena.

Hävyn ja klitoriksen kiihottamista suulla kutsutaan cunnilingukseksi (latinasta; *cunnus* eli "häpy" ja *lingere* eli "nuolla"). Nainen voi suuseksin aikana maata tai istua kumppaninsa kasvoilla. Cunnilingukseen voi kuulua myös emätinyhdyntä esimerkiksi sormien tai hieromasauvan avulla. Monille naisille cunnilingus on varmin tapa saada orgasmi. Koska klitoris on hyvin herkkä, sen suora stimuloiminen voi kuitenkin olla kivuliasta.

Peräaukon nuolemista ja suutelemista kutsutaan anilingukseksi (latinan sanoista *anus* ja *lingere*). Anilingus toimii useimmiten esileikkinä. Peräaukon nuoleminen on yleinen tabu, ja anilingus onkin suuseksin muodoista harvinaisin.

Seksiasentoa, jossa kaksi henkilöä antaa toisilleen samanaikaisesti suuseksiä, kutsutaan nimellä "69". Jotkut ovat riittävän notkeita nuolemaan tai imemään omia sukuelimiään. Tätä kutsutaan miehen tapauksessa autofellaatioksi ja naisen tapauksessa autocunnilingukseksi.

Yleisyys
--------

Suuseksiä harjoittavat monenlaiset ihmiset sukupuoleen ja seksuaalisuuteen katsomatta. Suuseksi voi toimia esileikkinä tai se voi olla hyväilyseksiä ja päättyä orgasmiin. Sekä miehet että naiset saavat suuseksissä orgasmin suhteellisen helposti.

Länsimaissa suuseksistä on nuorempien ikäryhmien parissa tullut hyvin suosittua, eikä sitä aina pidetä yhdyntänä. Terveyden ja hyvinvoinnin laitoksen FinTerveys 2017 -tutkimuksen mukaan hieman yli 40 % suomalaisista harrastaa suuseksiä.

Terveysvaikutukset ja ehkäisy
-----------------------------

Suuseksiä antava ja vastaanottava henkilö altistuvat toistensa siemennesteelle tai emättimen eritteille sekä mahdollisesti myös verelle. Suuseksiin kuuluu siksi sukupuolitautien tartuntariski. Mikäli suuseksiä antavan henkilön suussa on haavoja, riski on tavallista suurempi. Tartuntariski suojaamattoman suuseksin aikana on kuitenkin huomattavasti alhaisempi kuin emätin- tai anaaliyhdynnän aikana.

Papilloomavirus voi aiheuttaa kurkunpään syöpää. Todennäköisesti se tarttuu myös suuseksin kautta.

Tartuntariskin vähentämiseksi mies voi fellaation aikana käyttää kondomia. Cunnilinguksen tai anilinguksen aikana voidaan käyttää erityistä suuseksisuojaa. Se on ohut, neliön muotoinen liina, joka valmistetaan yleensä lateksista eli luonnonkumista. Liina asetetaan emättimen tai peräaukon suojaksi ennen kontaktia. Suuseksisuojan voi tehdä myös tavallisesta kondomista leikkaamalla kondomin kärki pois ja sitten leikkaamalla kondomi pituussuuntaan auki. Kondomista tehty suuseksisuoja on kuitenkin kooltaan pienempi ja kestävyydeltään heikompi kuin suuseksisuojaliina.

Suuseksi ei voi johtaa raskauteen, ja sitä on toisinaan käytetty ehkäisykeinona. Toisaalta suuseksi voi auttaa lapsen saamisessa, sillä fellaatio ja siemennesteen nieleminen vähentävät raskausmyrkytyksen riskiä. Ne altistavat naisen kehon miehen DNA:lle, mikä vähentää raskauden aiheuttaman immuunireaktion todennäköisyyttä. Cunnilingus taas voi olla miehen lisääntymisstrategian kannalta edullinen. Vuonna 2013 julkaistun tutkimuksen mukaan miehet, joilla on paljon potentiaalisia kilpailijoita, antavat keskimääräistä useammin naispuoliselle kumppanilleen suuseksiä orgasmiin asti. Tutkijoiden mukaan tämä on yritys vähentää kumppanin uskottomuutta.

Historia
--------

Suuseksiä esittävä veistos kirtipurilaisessa temppelissä. (1600-luku)
Suuseksiä tiedetään harjoitetun koko kirjoitetun historian ajan. Suuseksiä esittäviä kuvia tunnetaan niin antiikin Kreikasta, Pompeijin raunioista kuin historiallisesta Japanistakin. Intialainen *Kamasutra* antaa ohjeita sekä fellaation että cunnilinguksen suhteen. Euroopassa suuseksiä alettiin kristinuskon myötä pitää syntinä, sillä seksin katsottiin olevan pelkästään lisääntymistä varten. Paikoin suuseksiä yritettiin kitkeä lainsäädännöllä, ja esimerkiksi Texasissa se oli laitonta vuoteen 2003 asti.

Vuonna 1973 ilmestynyt pornoelokuva *Syvä kurkku* teki tunnetuksi *deep throat* -nimellä tunnetun suuseksin muodon, jossa mies työntyy kumppaninsa kurkkuun asti.

Muilla eläimillä
----------------

Suuseksi on ihmisten keskuudessa yleistä, mutta harvinaista muilla eläimillä. Bonobot harjoittavat sitä, mutta niillä kyse on lähes aina nuorten urosten välisestä leikistä. Hedelmälepakkonaaraat nuolevat usein kumppaninsa siitintä. Tavoitteena lienee varsinaisen yhdynnän pitkittäminen, sillä hedelmälepakkouroksilla on suuri määrä kumppaneita, joiden kanssa ne parittelevat vuoron perään. Primatologi Frans de Waalin mukaan eläinten harjoittama suuseksi on harvinaista, mutta mahdollisesti kuitenkin tavallisempaa kuin yleisesti uskotaan, sillä ilmiö saatetaan kokea kiusalliseksi. Käyttäytymistieteilijä Paul Vaseyn mukaan suuseksillä saattaa olla joitakin evolutiivisia etuja, mutta yhtä lailla mahdollista on, että eläimet harjoittavat sitä, koska se tuntuu hyvältä.

Lähteet
-------

1. ↑  suuseksi. *Kielitoimiston sanakirja*, 2020. Viitattu 11.5.2021.
2. 1 2 3 4 5 6 7 8 9 10 11 12 13  Roof, Judith: "Oral Sex". *Encyclopedia of Sex and Gender: Culture Society History*. Encyclopedia.com, 16.4.2021. Viitattu 11.5.2021. (englanniksi)
3. 1 2 3  Porta, Miquel & Last, John M.: *A Dictionary of Public Health (2 ed.)*. Oxford University Press, 2018. ISBN 9780191844386. Oxford Reference, viitattu 11.5.2021. (englanniksi)
4. ↑  Lääketieteen Sanasto: fellaatio. ("Siittimen kiihottaminen suulla, suuseksi.") *Terve.fi*. Viitattu 8.7.2021.
5. ↑  Jukka Virtanen: "Suuseksi", *Kliininen seksologia*, s. 75. Helsinki: WSOY, 2001. ISBN 951-0-24863-0. suomi
6. ↑  Lääketieteen Sanasto: cunnilingus. ("Siittimen kiihottaminen suulla, suuseksi.") *Terve.fi*. Viitattu 8.7.2021.
7. ↑  Koponen, Päivikki; Borodulin, Katja; Lundqvist, Annamari; Säksjärvi, Katri & Koskinen, Seppo (toim.): Terveys, toimintakyky ja hyvinvointi Suomessa. FinTerveys 2017 -tutkimus. Raportti 4 / 2018, sivu 102. Viitattu 11.5.2021.
8. ↑  Can oral sex give you cancer?. *NHS'. Viitattu 11.5.2021. (englanniksi)*
9. ↑  Suuseksisuojat *kaalimato.com*. Viitattu 19.10.2018.
10. ↑  Käyttääkö kukaan suuseksisuojaa? - taudit leviävät kurkuissa, ehkäisy vielä harvinaista *ess.fi*. Viitattu 19.10.2018.
11. ↑  Koelman, C. A.; Coumans, A. B.; Nijman, H. W.; Doxiadis, I. I.; Dekker, G. A. & Claas, F. H.: Correlation between oral sex and a low incidence of preeclampsia: a role for soluble HLA in seminal fluid?.  *Journal of Reproductive Immunology*, March 2000, 46. vsk, nro 2, s. 155–166. National Library of Medicine. Viitattu 11.8.2021.  (englanniksi)
12. ↑  Pham, Michael N.; Shackelford, Todd K.; Sela, Yael & Welling, Lisa L. M.: Is Cunnilingus-Assisted Orgasm a Male Sperm-Retention Strategy?.  *Evolutionary Psychology*, 2013, 11. vsk, nro 2, s. 405–414. Sage Journals (PDF). Viitattu 11.8.2021.  (englanniksi)
13. ↑  Tan Min; Jones, Gareth; Ye, Jianping; Hong, Tiyu; Zhou, Shanyi; Zhang, Shuyi Zhang & Zhang Libiao: Fellatio by Fruit Bats Prolongs Copulation Time.  *PLOS One*, 2009, 4. vsk, nro 10. PubMed Central. Viitattu 11.8.2021.  (englanniksi)
14. ↑  Brooks, Cassandra: A Little Fellatio Goes a Long Way. *Science*, 30.10.2009. Viitattu 11.8.2021. (englanniksi)

Aiheesta muualla
----------------

* Kuvia tai muita tiedostoja aiheesta **Suuseksi** Wikimedia Commonsissa